ഗോലിയാത്തിനെ വീഴ്ത്തിയ ഡാനി കൂള് ന്യൂയോര്ക്ക്: അതിശക്തനായ ഗോലിയാത്തിനെ കവണയില് കുരുക്കിയ കല്ലുകൊണ്ട് വീഴ്ത്തിയ ദുര്ബലനായ ദാവീദിന്റെ കഥ ഏവര്ക്കും സുപരിചിതം. അതുപോലൊരു അട്ടിമറിയായിരുന്നു 2021 യുഎസ് ഓപ്പണ് ടെന്നീസ് പുരുഷ സിംഗിള്സ് ഫൈനലില് അരങ്ങേറിയത്. 20 ഗ്രാന്സ്ലാം കിരീട നേട്ടങ്ങളുമായി ടെന്നീസ് കോര്ട്ടിലെ രാജാവായ ജോക്കര് എന്ന നൊവാക് ജോക്കോവിച്ചിന്റെ വിജയ സ്വപ്നങ്ങള്ക്കുമേല് ഡാനില് മെദ്വദേവ് എന്ന ഇരുപത്തഞ്ചുകാരന് കൂളായി പറന്നുയര്ന്നു. അതികായനെ നേരിട്ടുള്ള സെറ്റുകള്ക്കു കീഴടക്കിയായിരുന്നു റഷ്യന് താരമായ മെദ്വദേവ് ആര്തര് ആഷെ സ്റ്റേഡിയത്തില് കിരീടമുയര്ത്തിയത്. സ്കോര്: 64, 64, 64. രണ്ട് മണിക്കൂര് 16 മിനിറ്റില് മെദ്വദേവ്, ജോക്കോയെ ചുരുട്ടിക്കെട്ടി. മെദ്വദേവിന്റെ കന്നി ഗ്രാന്സ്ലാം കിരീടമാണിത്. 2000ല് മാരറ്റ് സഫിന് ജേതാവായശേഷം യുഎസ് ഓപ്പണ് സ്വന്തമാക്കുന്ന റഷ്യക്കാരനാണു മെദ്വദേവ്. ഗ്രാന്സ്ലാം സ്വന്തമാക്കുന്ന മൂന്നാമത് റഷ്യക്കാരനും. ലോക ഒന്നാം നന്പര് താരമായ സെര്ബിയയുടെ ജോക്കോവിച്ചിന്റെ ഗോള്ഡന് സ്ലാം എന്ന സ്വപ്നം ഒളിന്പിക്സില് തകര്ന്നു വീണിരുന്നു. സീസണിലെ നാല് ഗ്രാന്സ്ലാം കിരീടങ്ങളും നേടി ഇതിഹാസ താരം റോഡ് ലേവറിനുശേഷം 1969 കലണ്ടര് സ്ലാം നേടുന്ന ആദ്യ പുരുഷ താരമെന്ന നേട്ടമായിരുന്നു ഫൈനലിനു മുന്പ് ജോക്കോവിച്ച് സ്വപ്നം കണ്ടത്. ഈ വര്ഷത്തെ ആദ്യ മൂന്ന് ഗ്രാന്സ്ലാമും ഓസ്ട്രേലിയന് ഓപ്പണ്, ഫ്രഞ്ച് ഓപ്പണ്, വിംബിള്ഡണ് ജോക്കോവിച്ച് സ്വന്തമാക്കിയിരുന്നു. യെന്നാ, സുമ്മാവാ... ഫൈനലിനു മുന്പു നടന്ന വാര്ത്താ സമ്മേളത്തില് മെദ്വദേവ് പറഞ്ഞത് ഇങ്ങനെ: കിരീടം നേടാന് അനുവദിക്കാനല്ല ജോക്കോവിച്ചിനെ ഞങ്ങള് ഇവിടെ എത്തിയത്. ടെന്നീസ് ലോകം അതിന് അപ്പോള് ചെവികൊടുത്തില്ല. ഏകപക്ഷീയ ജയത്തോടെ മെദ്വദേവ് കിരീടത്തില് ചുംബിച്ചപ്പോള് ആ വാക്കുകള് ട്വീറ്റ് ചെയ്യപ്പെട്ടു. പുരുഷ സിംഗിള്സ് ഗ്രാന്സ്ലാം കിരീട ജയത്തില് ഒറ്റയ്ക്ക് ഒന്നാം സ്ഥാനം അലങ്കരിക്കാമെന്ന സെര്ബ് താരത്തിന്റെ മോഹം പൂവണിയാന് ഇനിയും കാത്തിരിക്കണമെന്നതും മെദ്വദേവിന്റെ ഈ ജയത്തിന്റെ ആകെത്തുകയാണ്. 20 ഗ്രാന്സ്ലാം കിരീടങ്ങളുമായി സ്വിറ്റ്സര്ലന്ഡിന്റെ റോജര് ഫെഡറര്, സ്പെയിനിന്റെ റാഫേല് നദാല് എന്നിവര്ക്കൊപ്പമാണു ജോക്കോവിച്ച്. മൂന്നില് ആദ്യ ജയം മെദ്വദേവിന്റെ മൂന്നാം ഗ്രാന്സ്ലാം ഫൈനലായിരുന്നു. 2019 യുഎസ് ഓപ്പണ് ഫൈനലില് റാഫേല് നദാലിനു മുന്നില് പരാജയപ്പെട്ടു. 2021 ഓസ്ട്രേലിയന് ഓപ്പണിന്റെ കിരീട പോരാട്ടത്തില് ജോക്കോവിച്ചിനു മുന്നിലായിരുന്നു മെദ്വദേവ് മുട്ടുമടക്കിയത്. എന്നാല്, മൂന്നാം ഫൈനലില് കന്നി ഗ്രാന്സ്ലാം നേട്ടവുമായി മെദ്വദേവ് തലയുയര്ത്തി. ജോക്കോവിച്ചിന്റെ 31ാം ഗ്രാന്സ്ലാം ഫൈനലായിരുന്നു, ഫൈനലില് പരാജയപ്പെടുന്നത് 11ാം തവണയും.